**Výtvarná súťaž 2015**



**Mikuláš Galanda:**

**“Hľadám a nachádzam vôňu Slovenska. Je to ťažká úloha.”**

Narodil sa 4. mája 1895 v Turčianskych Tepliciach a zomrel náhle v Bratislave vo veku 43 rokov 5. júna 1938. Pochovaný je na Národnom cintoríne v Martine. Bol významným slovenským maliarom, grafikom a ilustrátorom. Stal sa priekopníkom a propagátorom moderného umenia na Slovensku.

Študoval gymnázium v Lučenci. Roku 1914 odišiel do Budapešti študovať maľbu na Akadémii výtvarných umení. Prvá svetová vojna jeho štúdium po dvoch rokoch prerušila. Roku 1922 odchádza študovať do Prahy, najskôr na Umeleckopriemyselnej škole u profesora H. V. Brunnera. Po roku prestúpil na Akadémiu výtvarných umení a študoval u profesora A. Thieleho a prof. F. Bromseho. V Prahe sa spriatelil s ďalším významným slovenským maliarom Ľudovítom Fullom.

Po ukončení štúdia vyučoval maľbu a kreslenie na meštianskych školách v Bratislave. Spolu so svojim priateľom Ľudovítom Fullom vydáva v rokoch 1930 – 1932 „Súkromné listy Fullu a Galandu“ – manifest slovenského moderného umenia, v ktorom zhŕňa zásady moderny a prezentuje vlastné umelecké zámery. V roku 1933 sa stal riadnym profesorom na Škole umeleckých remesiel.

V roku 1919 sa prvý raz predstavil verejnosti, keď začal ilustrovať Dobšinského Prostonárodné povesti a rozprávky. Po príchode do Prahy uverejňoval kresby a grafiky v študentských časopisoch. V rokoch 1924 – 1926 upravoval a ilustroval časopis DAV.

Galanda mal hlboké sociálne cítenie, ktoré sa prejavilo aj v jeho tvorbe. Vo svojich dielach zobrazuje ľudí z okraja spoločnosti, harlekýnov, žobrákov, chudobnú rodinu, vysťahovalcov, prostých ľudí z ulice. Vyjadruje svoj vzťah k slovenskému ľudovému umeniu. V jeho diele má však popredné miesto obraz ženy a matky. Úspešne sa venoval aj knižnej grafike a ilustrácii, za ktorú sa mu dostalo ocenenia aj na Svetovej výstave v Paríži v roku 1937. Jeho grafická tvorba výrazne formovala podobu medzivojnového výtvarného umenia na Slovensku.

Dielo Mikuláša Galandu nastolilo viacero tvorivých vývojových problémov, ktoré sa odrazilo v tvorbe takmer všetkých ďalších slovenských výtvarných umelcov.

V rodnom dome M. Galandu v Turčianskych Tepliciach bola v roku 1991 otvorená stála expozícia, ktorá približuje život a tvorbu umelca. Základom tejto expozície je dokumentárna a výtvarná pozostalosť umelca, ktorú darovala jeho manželka Mária Galandová.

Jeho najznámejšie obrazy sú „Matka, Stojaci ženský akt, Slovenská rodina, Zbojníci.